Joan Kelly

Joan Kelly, Joan Kelly-Gadol bezala ere ezaguna (1928-1982ko martxoaren 29a), estatubatuar historialari ospetsua izan zen, Italiako Errenazimenduari buruz idatzi zuena, zehazki Leon Battista Albertiri buruz. Bere lan ezagunenen artean Did Women Have a Renaissance? (Emakumeek Errenazimentu bat izan al zuten?, 1977) saiakera dago. Errenazimentuko historiografia garaikideari desafio egin zion artikuluak, Aro Modernoan zehar emakumeen boterea eta esku-hartzea jaitsi egin zirela argudiatuz. 

 Biografia 
Kelly Brooklynen jaio zen 1928an. George V. eta Ruth (Jacobsen) Kellyren alaba zen. St Johneko Unibertsitatean graduatu zen 1953an eta Historian doktoratu zen Columbiako Unibertsitatean 1963an. Kelly New Yorkeko City Unibertsitateko City Collegeko Historia fakultateko kide izan zen 1956tik 1982an minbiziak jota hil zen arte.

Eugene Gadolekin ezkonduta egon zen 1972ra arte, eta Martin Fleischerrekin 1979tik hil zen arte.

 Ibilbide profesionala 
Kellyk 1956tik egin zuen lan City College-n irakasle gisa, Columbiako graduondoko ikaslea zela oraindik. Behin doktoretza lortuta, 1963an, irakasle alboko bihurtu zen eta gero irakasle elkartu 1972an, urte horretan irakasle titular izendatu zutelarik.

1960ko hamarkadan gero eta inplikazio politiko handiagoa izan zuen, bereziki teoria marxistarekin eta eskubide zibilen aldeko mugimenduarekin, eta horrek emakumeen historiaz interesatzera eraman zuen Kelly. Gerda Lernerrekin batera, Sarah Lawrence College-n emakumeen historian lehen master programa sortu zuen. Halaber, Estatu Batuetako Elkarte Historikoaren (American Historical Association) Emakume Historialarien Batzordeko presidentea izan zen 1975 eta 1977 urteen artean. 1973tik 1974ra, Lanbide Historikoko Emakumeen Batzorde Koordinatzaileko presidentekidea izan zen, New York hiriko sailaren parte gisa. Kargu horiez gain, New York Hiriko Unibertsitateko Emakumeen Azterketarako eta Sexu Roletarako Zentroko eta haren argitaletxe Feminist Press-eko aholku-kontseiluetako kide ere izan zen. Hainbat sari jaso zituen, horien artean Woodrow Wilson beka bat, 1953-54 eta Arte eta Humanitateetarako Fundazio Nazionalaren junior beka bat, 1967-68.

1984an, hil ostean, egilearen saiakera bilduma bat argitaratu zen, Women, History, and Theory (Emakumeak, Historia eta Teoria) izenburupean.

 Did Women Have a Renaissance? (Emakumeek Errenazimentu bat izan al zuten?) 
Eragin handiko Kellyren saiakeran Did Women Have a Renaissance? (Emakumeek Errenazimentu bat izan al zuten?, 1977)  , emakumeek Errenazimentuko gizartean izan zuten papera aztertzen du, eta zalantzan jartzen du periodizazio tradizionala; esaten du emakumeen esperientzia historikoa eta gizonena desberdinak zirela, eta, gizonen aukerak Errenazimentuan zehar hedatu ziren bitartean, emakumeei kontrakoa gertatu zitzaiela. Literatura garaikidean oinarrituta, Kellyk argudiatu zuen maitasun adeitsuaren kontzeptuek enfasi handiagoa ekarri ziotela emakumeen pasibotasunari eta birjintasunari. ​

Kellyren argudioak hautsi egin zuen historiografia tradizionalarekin, eta emakumeen eta generoaren beste historialari batzuk bultzatu zituen periodizazio historikoa berriz ebaluatzera, emakumeen esperientzien ikuspuntuaren bidez.

 Omenaldia 
Joan Kellyren omenezko saria, 1984an sortua, Ameriketako Estatu Batuetako Historia Elkarteak ematen du urtero "emakumeen historia liburuaren edo teoria feministaren saria, egilearen bizitza eta lana eredutzat duten ideal intelektual eta akademiko gorenak hobekien islatzen dituenari."

 Beste testu batzuk 
Lerner, Gerda. "Joan Kelly" in Notable American Women: A Biographical Dictionary Compling the Twentieth Century, Susan Warek argitaratua, 336-338 or. Cambridge, MA: Harvard University Press, 2004.

 Bibliografia 

 Did Women Have a Renaissance? (1977)
 Leon Battista Alberti: Universal Man of the Early Renaissance (1969)
 Households and Kin: Families in Flux (1989)
 Women, History and Theory: The Essays of Joan Kelly (1984)

 Erreferentziak 

 Kanpo estekak 

Kategoria:Irakasleak
Kategoria:Emakumeak